Planescape: Torment





Ki ne vágyott volna halhatatlanságra? Úgy vélem, mindenkinek megfordult már a fejében, milyen lehet örökké élni, mégis, noha az emberek félnek az elmúlástól, kevesen vannak, akik nem választanák inkább a halandóságot - legalábbis ebben a világban. De vajon más körülmények között is így gondolkodnánk? Mit tennénk akkor, ha nem csupa olyan lény venne körül minket, melyek élnek, aztán egyszeriben megszűnnek létezni? Mit tennénk akkor, ha istenek járnának közöttünk, s mi is az övékhez fogható hatalommal rendelkezhetnénk?





Nem én vagyok az első, aki felteszi ezeket a kérdéseket, s nem is az utolsó, de igazából nem ez a fontos, hanem a miért. Ugyanis létezik olyan világ, melyben kipróbálhatod mindezt, melyben olyasvalaki lehetsz, akitől megtagadtatott az örök álom nyugodalma, kinek újra és újra meg kell tapasztalnia társai elvesztését, s velük együtt a saját énjének egy darabkájáét is. Te lehetsz a Névtelen, aki hasogató fájdalomra tér magához a boncterem rideg kőlapján, s bármennyire próbálkozik is, nem képes visszaemlékezni múltjára. Neked kell rájönnöd, ki vagy valójában, s miért különbözöl annyira az átlagemberektől.





Az alapok





Bár a Planescape általános AD&D alapokra épül, így sokan tisztában lehetnek az egyes tulajdonságokhoz kapcsoló lehetőségekkel, mégis érdemes elolvasni az itt leírtakat, hiszen a világ és a főhős sajátos mivoltából adódóan számos apró eltérést tapasztalhattok.





Először is megemlíteném, hogy kizárólag harcos osztályba tartozó karaktert indíthatsz, de azért ne keseredj el, a későbbiekben lehetőséged lesz rá, hogy a megfelelő személyeknél varázslóvá vagy tolvajjá képeztesd magad, sőt, a kellő képességek elsajátítása után kedvedre váltogathatsz a kasztok között.





Ez nem osztott, de még csak nem is kettős karakterosztályt jelent, egyszerre csak az egyik képességeit használhatod, és míg ezt teszed, a másik kettő nem fejlődik. Éppen ezért nem lehetsz egyszerre hatalmas mágus, hírhedt tolvaj és drabális harcos, ha nem specializálódsz idejekorán, végül egyik téren sem leszel eléggé erős, hogy megálld a helyed.





A fejlődés a te esetedben a következőképp történik: Valahányszor szintet lépsz a legfejlettebb karakterosztályoddal, a vele járó életerő- és képzettségnövekedésen túl adhatsz egy pontot valamely elsődleges tulajdonságodhoz (erő, ügyesség stb.). Amennyiben nem a legerősebb osztályod lép szintet, ez nem áll módodban, s az életerőd is csupán eggyel nő.





Induláskor te határozhatod meg, mely tulajdonságokra fordítasz különös figyelmet. Alapban ezek mindegyike kilences értékről indul, de te további 21 pontot oszthatsz el köztük. Fontos, hogy már itt tisztában legyél vele, milyen osztályra kívánsz koncentrálni, a későbbiekben csak kisebb finomításokra lesz módod.





Erő


Szokás szerint ez a tulajdonság határozza meg a karaktered teherbírását, az erőpróbák (például ládák feltörésének) sikerét, illetve a csaták során befolyással lehet a támadások eredményességére és az okozott sebzés nagyságára. Harcosként ez az elsődleges képességed, de más kasztok esetében is érdemes valamelyest javítani rajta.





Intelligencia


A magas intelligencia elsősorban a varázslók számára fontos, ez határozza meg a legerősebb megtanulható bűvigéd szintjét, illetve mennyit tudsz közülük bejegyezni a varázskönyvedbe. Ugyanakkor bármely más kaszt is sokat profitálhat belőle, mivel megnöveli a rendelkezésedre álló párbeszéd-lehetőségeket, ezáltal a gondjaidra gyakorta találhatsz harc helyett más megoldást, amiért komoly bonusz tapasztalati pont jár.





Bölcsesség


Az intelligenciához hasonlóan ez a tulajdonság is hatással van a párbeszédekre, de ezenfelül befolyásolja a kapott tapasztalati pontokat is. Tolvaj karakter esetében ez nem létfontosságú, hisz amúgy is az a leggyorsabban fejlődő kaszt, de ha harcos vagy, akkor a növelése mindenképpen megfontolandó, legalábbis érdemesebb erre költeni, mint például az intelligenciára.





Egészség


Gyakorlatilag a leghaszontalanabb tulajdonság. Talán sokan a fejükhöz kapnak, akik ezt olvassák, de ne feledjétek, a főhős halhatatlan, és ezáltal különleges képességekkel rendelkezik: alvás nélkül is képes a gyógyulásra, ám mivel a kaland során vásárolhatsz magadnak regenerációt gyorsító tetoválást, érdemesebb lehet kezdetben másra koncentrálni. Addig pedig, ha más mód nincs, állj fel a géped mellől, és vacsorázz meg, míg megerősödik.





Ügyesség


A tolvaj legfontosabb tulajdonsága, mely meghatározza a képzettségeit. Az ügyesebb karakter nagyobb eséllyel nyitja ki a lakatokat, távolítja el a csapdákat, emeli el mások értéktárgyait, vagy rejtőzik el az ellenségei elől. Ugyanakkor a többi kaszt is hasznát veheti egyéb különleges feladatok végrehajtása során, például menekülő személyek, zsebmetszők elfogásakor, vagy társait segítségül hívó őrök nyakának elroppantása esetében… (Bah!) A fizikailag védtelenebb mágusok szánjanak rá pár pontot, hogy megnehezítsék a támadók dolgát.





Karizma


Ki gondolná, de ez is hatással lehet a párbeszédek kimenetelére. A karizmatikusabb ember könnyebben elhiteti másokkal, hogy neki van igaza, képes kimagyarázni magát a kényes helyzetekből, vagy rábeszélni az őröket, hogy nézzenek másfelé, míg elhalad mellettük, ezen túlmenően a kereskedők is olcsóbban adják portékájukat. Ha épp akad pár pontod, mellyel nem tudsz mit kezdeni, ehhez adva őket kellemes meglepetésekben lehet részed, de amúgy a növelése nem létfontosságú.





A csapat





Kalandjaid során találkozni fogsz más… hm, mondjuk úgy, személyekkel, akik hajlandók csatlakozni hozzád. A tétovázás oka ezek különös létformája, hisz akadnak köztük idegen fajba tartozó lények, például beszélő enciklopédiaként alkalmazott koponya, kísértő szellem, sőt, démoni succuba. Ők azon túl, hogy veled együtt harcolnak, időnként tanácsokkal látnak el, de némelyek segítségedre lehetnek a karakterosztályok közötti váltogatásban is.





Különleges képességek





A legtöbb ember nem véletlenül válik kalandozóvá, általában különböznek valamiben az átlagemberektől. Természetesen te vagy erre a legjobb példa, hisz még közülük is kevesen térnek vissza a halálból, de akadnak más egyedi képességeid is. Sajnos amnéziád miatt nem tudod alkalmazni őket, de ahogy fényt derítesz múltadra, úgy térnek vissza ehhez kapcsolódó emlékeid, így érintéseddel hamarosan képes leszel a holtak földjéről visszahívni társaidat.





A bolondos Morte is nagy hasznodra lehet szitokáradatával, mellyel el tudja terelni ellenfelei figyelmét, akik távolsági fegyvereikről, sőt esetleges varázslataikról megfeledkezve, őrjöngő dühvel rontanak rá, könnyű célpontjává válva a közelben várakozó barátaidnak. Természetesen, a jó pap holtig tanul, élőholt barátunk pedig azután sem hagyott fel vele, így a mérges utcalányoktól ellesett szófordulatokkal tovább finomíthatja képességét. :)





Varázslatok és pihenés





A varázslatok memorizálása az AD&D-ben rég bevált módszer. Ez a következőképpen történik: miután valahonnét szert teszel a bűvigére, bemásolhatod a varázskönyvedbe, így a későbbiekben bármikor képes leszel előkeresni. Ám ez nem elegendő az alkalmazásához, ha használni akarod, meg is kell jegyezned. Miután kijelölted a kívánt varázslatokat, nyolc órás, háborítatlan pihenésre van szükséged, hogy bemagold őket. Ezután bármikor előhívhatod emlékeid mélyéről, de csak egyetlen egyszer, mert amint elvégzed az aktiváló szertartást, a varázslat kicsusszan fejedből, mintha sosem ismerted volna, s kezdheted elölről az egész folyamatot.





Ráadásul nem áll módodban akárhol tábort verni, ezt csupán pár kijelölt helyen teheted meg. Ilyen lesz például Mebbeth és Angyar háza, miután megbarátkoztál velük.





A kaland





Az Úrnő labirintusa





Mindenek előtt kezdeném annak a kérdésnek megválaszolásával, melynél legtöbben elakadnak. Bizonyos események után előfordul, hogy Sigil úrnője, a Fájdalom Hölgye megjelenik, s elteleportál valamiféle labirintusba, ahonnét aztán nem tudsz kijutni. Ha elolvasod az ott található naplót, kaphatsz ugyan némi segítséget, de az bizony édeskevés. Keresd meg a délkeleti teleportot, s lépj át rajta kétszer (!), ekkor kerülsz a kivezető kapu mellé.





Mortuary, második szint





Az ébredés


Szédelegve térsz magadhoz, és úgy csodálkozol rá a téged körülvevő világra, mint az újszülött, kit fáradtan pihegő édesanyja tart karjában. A különbség csupán annyi, hogy téged nem szerető karok ölelnek, hanem a boncterem rideg homálya. Nem emlékszel semmire múltadból, s az első arc, melyet megpillantasz, korántsem bizalomgerjesztő vigyorral mered rád. Ne ítéld el ezért, nem tehet másként, lévén varázserővel az élők világában tartott koponyáról van szó. Ő Morte, a beszélő enciklopédia, ki megunván a nekromanták és halálpapok szolgálatát úgy dönt, hűséges s szarkasztikus társadul szegődik az elkövetkezendő néhány évre. Nagy szerencse ez, hisz tanácsaival talán sikerül eloszlatnia az elmédet megtöltő homályt.





A halálból frissen, noha kissé összeszabdalt testtel visszatérő, amnéziás idegenként első feladatod lesz, hogy kijuss a szobából, melynek ajtaját - ki tudja milyen okokból - bezáratták az odabent tébláboló zombik egyikével. Érvelésnek helye nincs, a tudattalan bábok csak teremtőjüknek engedelmeskednek, ám biztos lehetsz benne, hogy nem veszik zokon, ha az asztalról felragadott szike pár jó irányzott suhintásával visszaküldöd őket a halál békességébe, míg nagyhatalmú uraik ismét szólítják őket.





Noha ez a módszer nagyszerűen alkalmazható a kulcs megszerzésére, bölcsen teszed, ha a továbbiakban tartózkodsz mindenfajta fölösleges erőszaktól, mert még a holtak urai sem szívesen vesztegetik idejüket szolgáik feltámasztására, esetleg úgy gondolhatják, könnyebb megszabadulni a kellemetlenségek okozójától.





Dhall


Ahogy elindulsz a környék felderítésére, az egyik szobában hatalmas könyv előtt görnyedező öregembert látsz. Ő Dhall, a rend írnoka, így az egyetlen, akinek fogalma lehet róla, ki vagy te valójában. Beszélgetésetekből kiderül, hogy az épületet halálimádók lakják, akik elképzelése szerint a világ egyenértékű a pokollal, s megváltást csupán a teljes elmúlás hozhat. Ez az eszme nem különösebben közkedvelt a legtöbb átlagpolgár szemében, ám a hívők hajlamosak érvelés helyett erőszakhoz folyamodni, aminek végeredményeként a kétkedők közül jó páran a gyakorlatban is megtapasztalták, igazat állítnak-e.





Szerencsére Dhall nem ennek a módszernek a híve, így - annak ellenére, hogy már sokadszor hoztak át kiterített hullaként a kapukon, de eddig mindig a saját lábadon távoztál - rád bízza, mihez kezdesz az élete(i)dben. Még segítségedre is lehet: azon túl, hogy nem hozza a többiek tudtára halhatatlan mivoltod - kik bizonyára megtalálnák a módszert ezen állapot megváltoztatására -, beszél neked Pharodról, aki idehozott téged, s akinél feltehetőleg megtalálhatod elveszett naplód, benne az emlékeiddel. Ráadásul közli, hogy volt társad, Deionara nemrégiben lelt szállásra a földalatti kripták egyikében, érdemes lenne felkeresned a lányt.





Ei-Vene


Az északi szobában találkozol Ei-Vene-nel, a „boncdémonnal”. Ennek a lánynak egyetlen feladat rendeltetett, a holttestek „restaurálása”. Éles pengék foglalják el kezei helyét, melyekkel elképesztő sebességgel képes a kívánt helyeken sebeket ejteni, vagy éppenséggel eltűntetni azokat. Igaz, mióta kifogyott a varróeszközökből, ez utóbbi tevékenysége némileg háttérbe szorult, ám biztosít hálájáról, amennyiben kerítesz neki egy üveg balzsamot s tűt, meg cérnát. Ez utóbbit rögtön megszerezheted, ha kiveszed az itt tartózkodó, 506-os számú holttest fejéből (100XP), pár szobával arrébb, a szekrények egyikében pedig megtalálhatod a balzsamot. Cserébe Ei-Vene rajtad mutatja be először tudományát, néhány gyors öltéssel lezárja a testedet behálózó sebeket, aminek hatására valamivel több fájdalom elviselésére leszel képes. (250XP) 





Távozás előtt figyeld még gyakorlott mozdulatait, melyek hatására feldereng benned az emlék, mikor a 42-es csontváz mellkasába rejtettél valamit (250XP). Őt a harmadik szinten találhatod meg, s miután elvégzed az azonosítási szertartást, kiemelheted belőle régi tőröd és szükség esetére félretett garasaid (250XP).





Mortuary, harmadik szint


Ezen a szinten gyakran találkozhatsz halálimádókkal, akik gyanakvóan méregetve érdeklődnek afelől, hogy ugyan mi keresni valód van itt. Nem érdemes beléjük kötni, inkább hazudd, hogy Dhallhoz jöttél, akkor békén hagynak.





Elsődleges feladatod a szentély kulcsának megkeresése lesz, mellyel kinyithatod a lezárt ajtókat, s ily módon találkozhatsz végre Deionarával.





A kulcs sajnos nem nyitja a szekrények és a ládák zárját, de erre a célra nagyszerűen alkalmasnak tűnik a feszítővas, melynek segítségével egész jó holmikat találhatsz, mint például a második szint lépcsője közelében az antik fülbevalót. Ennek titkát a 79-es zombira tetovált jel rejti, ez alapján kinyithatod az apró reteszt, ezáltal viselhetővé s jóval értékesebbé teheted az ékszert.





Mortuary, első szint





Deionara


Itt találkozhatsz régi társad, Deionara szellemével, ki a jelek szerint a szeretőd lehetett, s kissé zokon vette, amiért elhagytad őt. Most nagyon jól jön az amnéziád, szerencsétlenséged látva még a szellem nem létező szíve is megenyhül, s hosszas mesébe kezd régi életedről. Hallgasd végig türelmesen, s kérdezd ki mindenről, mit fontosnak tartasz, s arról is, amit nem, így idővel felfedezed magadban a képességet, mellyel visszahívhatod az életbe elhunyt társaid (1000XP). Sajnos a lányon már nem segíthetsz, ő túl messzire jutott a holtak birodalmától.





Deionara rendkívül bánatos, amiért még halála után sem lelt nyugodalmat, s kísértenie kell, míg be nem teljesíti végzetét, ezért jó, ha nem emlékezteted rá, te milyen mozgékony vagy s eleven, ne kérj tőle segítséget a kijutásban, mert csak felmérgesíted. Azt pedig még egy gyerek is tudhatja, mennyi bajjal jár felmérgesíteni az átkokat szóró szellemeket. :)





Az óriáscsontvázak


Rögtön a lépcsővel szemben találkozhatsz a 732-es zombival, aki valamiféle könyvet szorongat a hóna alatt. Ebben vannak leírva a halott animáció alapjai, így nagy hasznát veheted, mikor a főterem hatalmasra nőtt csontvázaival kezdesz játszadozni. Ne is próbáld elvenni tőlük a fegyvereiket, mert azonnal rád támadnak, inkább a páncélzatukon látható rúnákat megvizsgálva próbáld hatástalanítani az őket mozgató varázslatot (500XP). Fontos, hogy milyen sorrendben fejted vissza a rúnákat, a második lehetséges módszert válaszd, különben hatalmas baltájuk suhintásától pillanatok alatt alacsonyabb leszel egy fejjel. A testekből alapvető bűvigék pottyannak ki, melyeket ugyan még semmire sem tudsz használni, de később jól jöhetnek valamely varázshatalmú társadnak, vagy ha te is az ő útjukat választod, neked magadnak (800XP/csontváz).





A kijutás


Két mód létezik a kijutásra, egyik a főbejáraton át, a másik a Deionara sírja melletti boltívben rejtőző dimenziókapun át. Ez utóbbi az egyszerűbb út, mely rejtett terembe vezet, ahol a földön heverő tekercsben titkos összeesküvés nyomaira bukkanhatsz.





Ha a kockázatosabbik megoldást választod, lépj a főkapu előtt mászkáló Soegóhoz, s hitesd el vele, hogy Dhall meghívottja vagy. Ha sikerül, mondd, hogy mégis meggondoltad magad, és inkább távoznál, mire kinyitja az ajtót (500XP). Ez ugye nem különösebben nehéz, gondot csak a másik két őr okozhat, akik sokkal gyanakvóbbak, és ha ők kapnak el előbb, mindenképp harcba kell bocsátkoznod velük, aminek hatására az épületben mindenki utálni fog téged.





Hive, északkeleti szektor





Régi ismerős


A halálimádók épületéből kilépve szinte rögtön belebotlasz pár álldogáló ember csoportjába, akik közül az egyik felismer téged. Állítólag még régebben találkoztál vele, s nála maradt a tőröd, melyet ezennel visszaad. Nem rossz, gyakrabban kellene kimozdulnod. :)





Dabu


Az utcákat járva időnként kopácsoló, a föld fölött lebegő csuhásokkal találkozhatsz: ők dabuk, Sigil város úrnőjének személyes szolgái. Általában nem avatkoznak az emberek dolgaiba, s ha azok kérdéssel fordulnak hozzájuk, készségesen válaszolnak, a gond csak az, hogy mindezt különös rejtvények formájában teszik, melyek értelmét kevesen képesek kihámozni. Ha eléggé intelligensnek képzeled magad, megpróbálhatod megtanulni a „nyelvük” (500XP), különben Dak’kon segítségre lesz szükséged.





Az örömlányok


Sigil romlott város, de lányai olcsón megvásárolható bájaikról híresek. Te is igénybe veheted szolgáltatásaikat, ám igazán jó szórakozásban akkor lesz részed, ha Morte-ot próbálod befizetni egy körre. A lány éktelen haragra gerjed a perverz ötlet hallatán, s rég holt barátod buzgón jegyzetelheti a szitkokat, melyeknek bizonyára nagy hasznát veszi a későbbiekben. :)





A hirdető


A kocsmával szembe telepített közhasznú zombinak elvileg az utazók útbaigazítása lenne a célja, gyakorlatilag azonban a megkeseredett emberek céltáblájának számít, kik kiélhetik rajta elfojtott dühük, és mindenféle hirdetésekkel ragasztgathatják tele. Olvasd el a cetliket, hogy képet alkothass magadban a város fontosabb helyeiről, aztán feszegesd ki az élőholt koponyájába szorult követ, mely megakadályozza rendes munkavégzésében (250XP). Ha eztán meg szeretnéd ismerni a kocsmák vagy hivatalok elhelyezkedését, nyugodtan felteheted neki kérdéseidet, lassú kézlendítésre és nyögésre számíthatsz (500XP).





Üzenetközvetítő


Baen a város szomorú emberei közül is kitűnik, mivel gyakorlati tapasztalatok és természetes félénksége folytán komoly gondot okoz neki, hogy megtalálja Craddockot, akinek át kellene adnia a rábízott üzenetet. Nem is csoda, hisz teljesen rossz városrészben kutat, ha felajánlod a segítségedet, át kell menned a délnyugati rész piacára, ahol találkozhatsz az óriásira nőtt kereskedővel (250XP).





Ezzel feladatod egyik felét elvégezted, mikor visszatérsz Baenhez megkapod érte a jutalmad (500XP), ám Craddocknak is szüksége lenne kifutófiúra, hogy a délkeleti városrész kocsmája előtt megkeresse Jhelait, s munkára parancsolja. Ez a küldetésed csak fél sikerrel jár, az illető túl sokat ivott már ahhoz, hogy csak úgy hagyja magát ugráltatni, s neked kell megvinned a rossz hírt főnökének. Számodra az ügy mégis jól sül el, mert Morte legnagyobb örömére a kereskedő cikornyás káromkodásba kezd, s ezek közt akad pár olyan is, mely eddig nem szerepelt a koponya repertoárjában (500XP).





Utolsó segítségként beállhatsz alkalmi hordárnak, így Craddock gondja is megoldódik, s te is gazdagabb leszel pár rézzel.





Angyar


Angyar és felesége a városrész délkeleti sarkában él. Mikor belépsz otthonukba, a ház ura átkozódva zavar el magától, ám kikérdezve az asszonyt kiderül, mi rossz hangulatának oka. A szerencsétlen ember pár peták reményében szerződést kötött a halálimádókkal, hogy halála után kedvük szerint felhasználhassák a testét. Csak később döbbent rá, mennyi kellemetlenséggel járhat a teljes megsemmisülésig tartó zombi lét, de már nem tudta visszavásárolni magát.





Ám ha ellátogatsz a Gathering Dust bárba, megtalálhatod Mortai Gravesendet, aki ezeket az ügyeket intézi. Az illető igazi bürokrata, de szerencsére nem a legfényesebb elme, így könnyen összezavarhatod vallásának legfontosabb pontjára, a teljes elmúlás fontosságára hivatkozva, míg végül kényszeredetten átnyújtja neked a szerződést. Vidd el ezt a kétségbeesett férfinak, s tépd szét a szeme láttára, ezáltal visszaadhatod elveszett életkedvét (500XP), s újabb jó barátra tehetsz szert, aki hasznos felvilágosításokkal szolgálhat Pharod titkát illetően (500XP).





A halálváró


A kocsma eldugott sarkában életében is zombihoz hasonlító emberke dörmög, ki rendkívül komolyan vette a halálimádók tanait, s minden erejével küzd, hogy mielőbb elemészthesse magát. Szegény fiún látszik, hogy valami nagy bánat érhette, s nincs szüksége másra, csak pár baráti szóra, ezért beszélgess el vele az élet és halál dolgairól, s mutasd be neki, hogy nálad kevesen lehetnek illetékesebbek ez ügyben: roppantsd el a nyakad a szeme láttára. Mikor megérti, mit kockáztat az élet eldobásával, rendkívül megdöbben, de láthatólag pont erre a sokkra volt szüksége, hogy élete visszatérhessen a világhoz mérten megszokott kerékvágásba (500XP).





Sere, a szkeptikus


Másik bajba jutott halálimádó is támasztja a pultot, Ő Sere, ki az idő múlásával mindinkább kezdi elveszteni vallásába vetett hitét. Rajtad áll, hogy milyen tanácsot adsz neki, lépjen-e ki rendjéből, vagy megújult erővel vesse magát az életet ellenzők harcos táborába (500XP).





Emoric


Bár névleg nem ő kocsma tulajdonosa, a halálimádók vezetőjeként mégis ő rendelkezik itt a legnagyobb hatalommal. Ám hiába áll az egész szervezet mögötte, nem volt képes rájönni, honnét szerzi Pharod a testeket, melyeket eladásra szállít hozzá. Mivel te is őt keresed, felajánlhatod, hogy megfelelő ellenszolgáltatásért cserébe fényt derítesz a titokra (2500XP).





Ingress


Az utcákat járva találkozhatsz Ingresszel, a kissé háborodott nőszeméllyel. Ha elbeszélgetsz vele, megtudhatod, hogy másik világból került ide, mikor véletlenül átgyalogolt valamely térkapun. Sokáig kereste a hazavezető utat, s eközben borzalmasabbnál borzalmasabb helyekre jutott, s most már fél még boltívek alá is belépni, hátha azok is átteleportálják valahová.





A helyzete nem irigylésre méltó, de mint mindig, te most is megtalálod a megoldást. A délkeleti városrész kocsmájában ismerkedhetsz meg Candriannal, a térutazóval, aki megígéri, hogy biztonságban hazakíséri Ingresst. Térj vissza a lányhoz, s újságold el neki az örömhírt, majd keresd fel ismét Candriant a jutalmadért. Varázserejű fogakat kapsz, melyeknek Morte veheti hasznát (750XP), illetve beszélgetésetek során rengeteg fontos tudnivalót ismerhetsz meg a dimenziók természetéről, s még védelmező amulettel is gazdagabb leszel, mely távol tartja tőled a negatív energiájú területek lényeit.





Sev-Tai


Sev-Tai, a tolvaj lány a sírkő előtt siratja elesett bajtársait, kiket a délkeleti városrészben garázdálkodó Starved Dog Barking banda tagjai gyilkoltak meg. Megesküdött, hogy bosszút áll értük, ám egymaga nem képes véghez vinni elhatározását, téged bíz meg vele, hogy pusztíts el a banditák közül hármat. Légy óvatos, ezek a fickók jóval keményebbek a hétköznapi útonállóknál, de egyesével nem jelenthetnek nagy gondot (250XP).








Norochj:


A kocsmában találkozhatsz Norochj-hal, ki aggódik a mauzóleumban zajló különös események miatt. Megkér, derítsd ki, mi folyik odabent, s cserébe száz rézzel jutalmaz (1000XP). A mauzóleumba a szektor északi részén nyíló kapun át juthatsz be, innét kell eljutnod a legbelső terembe, ahol meg kell küzdened az azt uraló nekromantával. Nem különösebben nehéz a harc, lényeg, hogy ne törődj a csontvázakkal, csak őt támadd, mert halálakor segítői s a folyosók élőholt őrei is elpusztulnak. Ha te kerülsz ki győztesen a harcból, pár hasznos tárggyal gazdagodhatsz, illetve a teremből való kilépés után az ott várakozó meggyötört lélek hálájával (2000XP).





Hive, északnyugati szektor





Mar


Mar halott lim-lim lényektől körülvéve álldogál a főtéren, s valami miatt rendkívül izgatottnak tűnik. Mikor ennek okáról érdeklődsz, pillanatnyi habozás után közli veled, hogy sürgősen le kellene szállítania egy dobozt a délkeleti városrészbe Ku’atraahoz, de egyéb elfoglaltságai megakadályozzák ebben. Jóravaló balekként vállald el a kifutófiú szerepét, s vidd el a raktárosnak a ládikát. (Ha gondolod, felnyithatod a fedelét, de ily módon sok tapasztalati ponttól s értéktárgytól esel el, s talán még az egyik életedtől is elbúcsúzhatsz.) Nagy lesz a meglepetésed, mikor megpróbálod átadni a küldeményt, szerencsétlen Ku’atraa rémülten kiabálva rohan ki boltjából, s közben Brasken nevét emlegeti (250XP).





Az ügy kezd bosszantóvá válni, menj el a délnyugati részbe az illetőhöz, s kérdezd ki, miért viselkedett olyan furcsán a kereskedő (250XP). Kiderül, hogy a ládika el van átkozva, szép lassan elszívja gazdájának életerejét, s csak két módon lehet megszabadulni tőle: vagy valaki önszántából átveszi tőled, vagy ki kell nyitnod, ám ez esetben a benne lakó démon kiszabadul, s elpusztítja gazdáját.





Nagyszerű. Ezek szerint keresned kell valakit, aki eléggé bolond, hogy felvállalja az átkot. Próbálkozhatsz Shilandranál (250XP), a mortuary melletti kis házikóban élő varázslólánynál, de ő sem lesz hajlandó segíteni rajtad, ám továbbküld a veszélyes sarkok sikátorába, ahol a pletykák szerint még mindig él egy nagy hatalmú pap. Találkozhatsz is vele a romos templom mélyén, s ő - láss csodát - kérdés nélkül megszabadít kellemetlenséged okozójától (1000XP). Mosolyogva nyitja meg a térkaput, melybe egyszerűen belepottyantja a démont, majd a ládikából előkerülő drágakövet zsebébe csúsztatva, kuncogva mesél annak a dimenziónak lakóiról, kiknél az ilyen melákok igazi csemegének számítanak. :)





Végezetül nincs más dolgod, mint visszatérni Marhoz, aki megpróbált elbújni előled, de annyi esze nem volt, hogy ne hagyja szerteszét kedvenc eledelének maradványait. Szorongasd meg kicsit, míg engesztelésül komolyabb pénzösszeggel megfejelve neked adja baltáját (1250XP).





Porphiron


A kocsma mellett különös harcossal találkozol, ki nem hajlandó fegyvert emelni mások ellen. A pacifizmus rendkívül nemes viselkedési forma, ám nemrégiben alaposan ráfázott elveire, mikor a délkeleti városrészben három bandita támadt rá, s elvették tőle szent rózsafüzérét. Keresd meg a vörös gúnyába öltözött útonállókat a kocsma nyugati oldalán, s győzd meg őket, hogy jobban járnak, ha nem kekeckednek az illetővel, mert máris magukra haragították a teljes testvériséget. Ez hatni fog, olyannyira, hogy a lánc mellé kisajtolhatsz belőlük némi adományt is (500+250XP). Térj vissza Pharodhoz a jutalmadért (1000XP), s ha kedved tartja, harci oktatásért, mellyel fegyverforgatási képességeiden javíthatsz.





Fleece


Jártadban keltedben előbb utóbb belebotlasz Fleece-be, aki menthetetlenül eltévedt, s tőled kér útbaigazítást. Mint kiderül, ez csupán megtévesztés, míg tanácstalanul forgolódsz, megpróbálja elemelni a zsebedből a pénzed. Figyeld meg az ügyködését, hogy ellesd a módszerét (750XP), aztán kapd el a grabancát, s követeld vissza tőle a pénzed. Szerencsétlen zsebmetsző úgy megrémül, hogy rögtön mindenét felajánlja, rajtad áll, mennyit veszel el tőle.





Arlo


A szálloda vezetője már nagyon unja Nestort, a bolondot, ki befészkelte magát az egyik ágyra, s nem hajlandó távozni onnét. Megtudhatod, hogy az öreg gondját kedvenc villája elvesztése jelenti, mely nélkül moccanni is alig mer. Nem, nem fogalmaztam elég pontosan, valójában nem elvesztette, hanem az utcán álldogáló egyfülű ember elvette tőle. Szerezd vissza tőle akár az élete árán is, így először Nestor jutalmaz meg varázserejű fülbevalójával, majd Arlótól is megkapod a béred (500+500XP).





A halálpapok


A kocsmában megkérdezheted Emoricktól, miként tudnál csatlakozni a halálpapokhoz. Ő Norochjhoz küld, ki pár küldetéssel bíz meg, elsőként a rendjük ruhájába öltözött tolvajt kell lefülelned. Ő Ask-Anthe, akivel a délnyugati kerületben futhatsz össze. Ha elkapod, eldöntheted, hogy elpusztítod-e vagy egyszerűen kiűzöd a városból, keressen máshol „munkát” (750XP).





Következő feladatként a kocsmában álldogáló, halálra váró ifjúval kell beszélned (250XP), majd Sere-rel (500XP). Végezetül hírt kell hoznod Soegoról, aki a város alatt húzódó kriptákhoz indult hittéríteni. Ha találkoztál vele Drowned Nations termeiben, elmondhatod, hogy megfertőzték a vérpatkányok (2500XP), ezáltal teljesítesz minden próbát, ha kedved tartja, beállhatsz a rendbe.





Ragpicker’s Square





Mebbeth


A terület közepén áll a bába háza, ki gyermekek világra segítésén kívül gyógyítással és varázslattétellel is foglalkozik. Bármikor betérhetsz hozzá, hogy elmulassza sérüléseidet, de ami ennél is fontosabb, tőle tanulhatod meg a mágia alapjait. Ehhez végre kell hajtanod három egyszerű, bár sok futkosást igénylő feladatot.





Elsőként szerezned kell pár magot. Menj el a délnyugati városrész piacára, s kérdezd meg az árusokat, nem tudnának-e segíteni neked. Még egyikük sem látott a felmutatott növényhez hasonlót, de azt tanácsolják, keress valamiféle kertészt, hátha ő többet tud mondani (500XP). Vele délnyugaton találkozhatsz, ő a fák gyászolója, s ő mutatja meg neked a módot, mellyel növekedésre serkentheted a cserjéket (500XP). Rendkívül jó tanítványnak bizonyulsz, az aprócska növény pillanatok alatt körbefonja a kezed, hogy képtelen leszel tőle szabadulni, kénytelen leszel így visszatérni a boszorkához, hogy ő vegye le rólad (500+750XP).





A második feladat jóval egyszerűbb, csak el kell hoznod a piaci mosodából a banya alsóneműjét (500+500XP).





Végül tintát kell kerítened valahonnét. Kiindulásul Kossah-Jaival kell beszélned, aki tovább küld a kicsit délebbre álldogáló Meir’amhoz. Nála megtalálhatod a tintát váladékozó lényt, de szükséged lesz valamiféle tartályra, amelyben elviheted. Az edényárusnál vásárolj meglékelt koponyát, aztán vidd a löttyöt Mebbethhez (1000XP).





Amint mindezt elvégezted, készen állsz a megmérettetésre, s ha jól vizsgázol, hamarosan magadénak tudhatod az első varázskönyved a hozzá tartozó bűvigékkel együtt, illetve a különleges fülbevalót, mely jobb memóriával áld meg (5000XP).





Ratbone


A tér árnyas területén meghúzódva figyel Ratbone, a tolvaj, ki segítségedre lehet a tolvajmesterség elsajátításában. A boszorkával ellentétben ő nem bíz meg semmiféle feladattal, csak 50 csengő rézpénzt kér cserébe (3125XP).





Sharegrave


Ismét egy ember, akit Pharod titka érdekel, ő is arra kíváncsi, hogy a „hullaszállító király” honnét tett szert hatalmas kincsére. Miután beszéltél az öreggel, visszatérhetsz ide az információval, hogy felvedd jutalmadat (750XP).





Nodd


A hullaszállítók között találhatod meg Noddot, ki szomorkásan végzi napi tevékenységeit. Bánatának oka, hogy gyermekkorában elszakították családjától, és most szégyell visszatérni hozzájuk, de nagyon aggódik nővéréért, s tudni szeretné, mi van vele. Amarysse a délkeleti szektorban árulja testét, a bárral szemben, s nagyon megörül a kisöccséről kapott hírnek. Megkér, hogy vigyél el neki száz rézpénzt, s közöld vele, hogy bármikor szívesen látja az otthonában (750XP).





Marrow-Friend


Ezt a „küldetést” csak erős idegzetűeknek ajánlom, többször erőt kellett vennem magamon, hogy képes legyek befejezni. Beszélned kell a Marrow-Friend névre hallgató hullaszállítóval, ki épp valamely holttest gyűrűsujját rágcsálja. Próbáld megszerezni tőle kincsét, ajánld fel neki saját karod, hogy annak friss húsából harapjon magának a szikkadt tetem helyett. Ha még ez sem lenne elég, a saját ujjadat is le kell harapnod, hogy az imént szerzettet a helyére illesztve lehúzhasd róla a varázserejű gyűrűt, mely kettővel javítja viselőjének védelmét, s újbóli felpróbálása után többé nem lehet eltávolítani.





Jarym


A terület déli részén lévő nagy házban él Jarym, a varázsló, kinek sürgős szüksége lenne egy rubinra a kísérlete befejezéséhez. Ezt vagy Mar ládikájának kinyitásával, s a belőle előbújó démon legyőzésével szerezheted meg, vagy háromszáz rézért visszavásárolhatod a paptól, ki megszabadít az átoktól. Cserébe kapsz kétszáz rezet, s némi tapasztalati pontot (500XP).





Alley of Dangerous Angles





Bandaháború


Három tábor harcol egymás ellen a város sötét sikátoraiban: Krystal, a Razorok vezetője amolyan helyi Robin Hood, míg Rotten William és bandája hidegvérű gyilkosok, kik senkit se kímélnek. A harmadik oldalon egyetlen személy áll: Blackrose válogatás nélkül pusztítja mindkét csapat harcosait. Te döntheted el, kinek az oldalára állsz, s választásod meghatározza jellemedet is.





Feladatod minden esetben ugyanaz, el kell pusztítanod az ellenséges csapatokat. Ehhez igénybe veheted szövetségeseid segítéségét, ha egyenként odacsalogatod hozzájuk őket, majd mikor már csak páran maradtak, lerohanhatod a táborukat. Az első főnök megölése után érdemes a mindkét megmaradt vezetőt felkeresni, hogy begyűjtsd tőlük a tapasztalati pontokat (1500+1500XP), aztán velük is végezhetsz (1500XP).





Rauk


Valamely leégett épületben Rauk és mágus csapata gyakorolja szertartását. Mielőtt hozzáfoghatnának a varázslathoz, szükségük van három gyűrűre, hogy jobban tudják fókuszálni energiáikat. A közeli sátrakban találod meg ezeket farakásba, az ágy deszkái közé, vagy a pad lábához rejtve. Birtokukban már semmi sem állhat a siker útjába, már amennyiben sikernek lehet nevezni öt varázslótanonc elpusztulását és a bogárszerű lény megjelenését. Úgy látszik, itt te vagy az egyetlen igazi győztes, mert a holttestektől szerezhetsz pár bűvigét, s egy varázserejű gyűrűt is.





Hive, délnyugati szektor





Ash-Mantle


Ezen a környéken nagy divat eltévedt utazónak kiadni magad, s közben meglopni a polgárokat, Ash-Mantle is ezzel próbálkozik. Fleece-hez hasonlóan tőle is elleshetsz pár trükköt (750XP), de őt már keményebb fából faragták, ha ki akarod fosztani, kénytelen leszel megölni.





Reekwind


Reekwind feje sem egészen tiszta, az utóbbi időben zavaros történetek mesélésével kereste kenyerét. Némi apróért cserébe érdekes információkat szerezhetsz tőle, de te is megoszthatod vele élettapasztalataidat, feltárva a nevek jelentőségébe vetett meggyőződésedet (1000XP).





Es-Annon siratója


Sok mindent hallottam már siratni, de egy teljes várost még sohasem. Mégis, ez az ember egész életét annak szentelte, hogy könnyek közt kiáltozza ősei egykori lakhelyének nevét, nehogy az emberek megfeledkezzenek róla. Ám a hús esendő, így könnyen meggyőzheted, hogy jobban jár, ha inkább sírkövet készíttet neki, melyet az északkeleti városrészen a „Nevek Temetője” (500XP) meg is tesz. El lehet képzelni, hogy a pasas milyen hálás lesz, s bár könnyei még mindig csorognak, legalább a hangszálai pihenhetnek kicsit (500XP).





Hive, délkeleti szektor





Bajba jutott hölgy


Rögtön, ahogy belépsz a területre, sikoltozó lányba botlasz. Ruháját vérfoltok szennyezik, s elkerekedett szemekkel csimpaszkodik a karodba segítségért rimánkodva. Míg a közeli sikátor felé rángat, kérdezd ki, mi történt vele. Állítólag rablók támadtak rá és társaira, s talán már meg is ölték a többieket. Ezen a környéken az eset nem számít különösebben szokatlannak, de valami mégis sántít a meséjében. Szorongasd meg kissé, s kiderül, hogy nem történt bűncselekmény… egyelőre (500XP). Ő volt a csali, akinek a feladata lett volna, hogy téged csapdába csaljon. Hm, jó kis környék.





Fák gyászolója


A környék fái meglehetősen rossz állapotban vannak, szinte mind elpusztult. Az emberek mégsem törődnek velük, kivéve egyet, ki naphosszat sóhajtozik, s puszta szeretetével próbálja feltámasztani őket. Beszélgess el vele, s ígérd meg neki, hogy te is törődni fogsz a növényeivel. Ettől teljesen lázba jön, s újult lelkesedéssel veti magát a szeretgetésbe (500XP). :) A későbbiekben visszatérhetsz hozzá, és bevonhatod csapattársaidat is a közös faölelésbe, hátha sikerül némi javulást elérnetek az állapotukban, bár Fall-From-Grace az egyetlen, aki igazi segítséget nyújthat (500XP).





O


A helyi kocsmában találkozhatsz O-val, az… eszmével. Noha emberi formát öltött, valójában nem más, mint maga az O betű, mely isteni hatalommal rendelkezik. Beszélgess el vele, hogy megértsd valódi lényét, s magasabb fajta bölcsességre tégy szert (+1 bölcsességpont).





Dak’kon


Ha már beléptél a kocsmába, ismerkedj meg a helyi közönséggel. Kezdd talán Dak’konnal a githzerai harcos-mágussal. Hamarosan kiderül, hogy még előző életedben a rabszolgáddá tetted, s fogadalma még most is köti, ezért bármikor rendelkezhetsz az életével (500XP). Ő lesz az egyik legnagyszerűbb csapattársad, hisz különleges fegyverével csodákra képes, s emellett varázslói képességei sem elvetendők, bár szüksége lehet némi intelligenciatuningra a tetováló szalonban. Ami viszont végképp mellette szól, az tanítómesteri képessége: kérésedre bármikor átképezhet varázslóvá vagy harcossá, ha már előzőleg elsajátítottad az alapokat. Megkérheted arra is, hogy ossza meg veled népe hagyományait, így új varázslatokra tehetsz szert, illetve elsajátíthatod nyelvüket és gondolkodásmódjukat.





A kocsmáros


Végezetül, ha már ivóban vagy, viselkedj az elvárásoknak megfelelően, lépj a pulthoz pár pint sör reményében. Az események a vártnál is jobban alakulnak, a dühös kocsmáros megbízásából tenned kell róla, hogy a sarokban megbúvó halálimádónak öltözött nő ne léphessen meg fizetés nélkül: két lehetőséged van, vagy kölcsönadsz neki száz rezet, hogy rendezhesse számláját, vagy megmérgezed a boncteremből lopott balzsam segítségével. Én az előbbi megoldást választottam, s jutalmul annyi alkoholt fogyaszthattam a cég számlájára, amennyi csak belém fért (1000XP). Yey! :)





Oh, és meg ne feledkezzem róla! Még mielőtt ezt a megbízatást elfogadtam, háromszáz rézért visszavásárolhattam valamely régi verekedés során „itt felejtett” szemgolyóimat, ezáltal visszanyerve pár régebbi emléket és harci képességet (1000XP).





A githzerai lakosok


Ha felvetted a csapatodba Dak’kont, szóba elegyedhetsz az utcán járkáló fajtársaival. Ezáltal érdekes információkat tudhatsz meg tőle, ha utólag kikérdezed az elhangzottakról (3000XP).





Fell:


Ez a renegát dabus képes varázserejű tetoválásokat készíteni. Ezek bizonyos tulajdonságokat növelhetnek, vagy új képességekkel láthatják el viselőjüket. Érdemes néha visszanézni hozzá, mert újabb képeket is szerezhetsz tőle, különösen az után, hogy a Weeping Stone Cryptből elhozod neki a levágott kart, vagy új csapattaggal találkozol.





Ignus:


Ha fölvetted a csapatodba, a tűzvarázsló megtaníthat mestersége pár elemére, ám ehhez fel kell áldoznod tested bizonyos részeit. Első alkalommal az egyik ujjadat égeti le, másodjára már a kézfejed, harmadjára a szemed, s ha negyedszer is próbálkozol, át kell nyújtanod a Marta által kitépett belsőségeidet. Így vesztesz ugyan 1+3+2 életerőpontot, ám új varázslatokat tanulhatsz, és védettebb leszel a lángokkal szemben (6000+2x12000+24000XP).





Légy óvatos, ne beszélj neki túl sokat a tűzről, mert megőrül, és el kell pusztítanod, vagy ő öl meg téged.





Trash Warrens





Ebbe a föld alatti komplexumba Ragpicker’s Square-ből juthatsz le, ha az északkeleti út végén áthajítasz a boltíven egy halom kacatot (junk), ekkor megnyílik a térkapu, s kinyithatod Pharod birodalmának ajtaját.





Különösebb feladatod nincs, legfeljebb verekedned kell, illetve meggyőznöd Bish-t, hogy eresszen át az általa őrzött csapóajtón (1200XP). Ne nagyon erőszakoskodj vele, mert cimborái nem csekély erőt képviselnek, könnyen pórul járhatsz.





Buried Willage





Marta


Marta különös, némileg háborodott nőszemély, aki holttestek kifosztásával keresi kenyerét. Ha meg tudod győzni róla, hogy a részedet jöttél behajtani, hozzájuthatsz ahhoz a különös fogsorhoz, mely varázserővel rendelkezik, s gazdája erősödésével új tulajdonságokra tehet szert. Én még a játék végén is ezt használtam Morte-tal.





Beszélgetésetek közben átsuhan az agyadon az emlék, mikor valaki a testedbe rejtett egy tárgyat. Ha eléggé elszánt vagy, megkérheted a nőt, hogy kutasson a gyomrodban (500 XP), így hozzájuthatsz az ott kallódó +1-es varázsgyűrűhöz, illetve a belsőségeidhez, melyeknek később hasznát veheted Ignus tanításaikor.





Ku’u Yin


Valamelyik épület előtt találkozhatsz ezzel a személlyel, akitől ellopták a nevét és a számát. Az ő környékén ezeknek nagy jelentőséget tulajdonítanak, akár életet vagy halált is jelenthet birtoklásuk, ezért megkér, szerezd vissza neki. Győzd meg Radine-t, hogy adja neked őket (250 XP), majd nyújtsd át jogos tulajdonosuknak (2500 XP).





Uhir


Legutóbbi útján, mikor a ghoulok városa felé járt, Uhir elvesztette szerencsehozó kését. Visszaszerezheted, ha átnyújtasz hat patkányfarkat a Holt Nemzetek kijárata környékén tébláboló élőholtak egyikének (knifed ghoul) (600+5000 XP).





Pharod


Sokat vártál, hogy végre találkozhass Pharoddal, ki talán tisztában lehet származásoddal, de ne számíts rá, hogy azonnal keblére ölel, s mindent rendbe hoz. Igazából, mint legtöbben, ő is megpróbál hasznot húzni belőled: addig nem mond semmi használhatót, míg meg nem szerzed neki a különleges gömböt a Drowned Nations labirintusaiból (15000 XP). Ha ezt megteszed, elárulja, hol találtak rá legutóbb a testedre, s vezetőül melléd adja fogadott lányát, Annah-t, ki nagyszerű harcos-tolvaj képességekkel rendelkezik, s mellesleg képes ezek fortélyait neked is megtanítani, így bármikor váltogathatsz a két kaszt között.





Érdemes kissé megszorongatni a fickót, hogy visszaszerezd ellopott holmijaidat (1000 XP).





Ah, még egy apróság: mikor a későbbiekben az árnyak megölik Pharodot, visszatérhetsz hozzá a gömbért, melyre később szükséged lehet, illetve a botjáért, mely kulcs a kincses kamrához.





Weeping Stone Crypt





Ide azután juthatsz be, ha beszéltél Pharoddal, Barr, a kapuőr csak ekkor enged át. Ám visszatérni három módon tudsz: vagy a keresett gömbbel a kezedben, vagy némi csúszópénzért cserébe, illetve, ahogy én is tettem, egyszerűen meg kell rugdalni kissé a korrupt őröket. Ennek hátulütője, hogy folytonos zaklatásuk hamar unalmassá válik.





Egyébként légy óvatos, akad itt pár lény, melyek kizárólag mágikus fegyverrel sebezhetők.





Kripták


Négy kriptába juthatsz el, s természetesen mindegyikben veszélybe kerülsz, ám a kockázat megéri, mert hasznos tárgyakhoz juthatsz. Itt találhatod meg a levágott kezet, melyről kiderül, hogy valaha hozzád tartozott, ezért mágikus fegyverként használhatod, illetve miután a délkeleti városrészben megmutatod Fellnek, új, különleges tetoválásokat vásárolhatsz tőle.





Glyve


Valamely járatban a falba faragott fejek egyike hirtelen megszólít téged. Történetéből kiderül, hogy társaival együtt szörnyű átok sújtja őket, s menekvést csakis az jelenthet számára, ha friss víz érinti kőajkát. Drowned Nations legmélyén találhatod meg a kulacsot, mely alkalmas az átok megtörésére (5000 XP), mi több, hálából a fej varázserejűvé változtatja: ha Lower Wardsban megszerzed hozzá az aktiváló szót, végtelen mennyiségű víz nyerhető ki belőle.





Chad


Az élőholtak birodalmába vezető kapu előtt fekszik Chad, ki halálos sebet kapott, de lelke erősen kapaszkodik a testéhez. Ha Mary megtanított beszélni a holtakkal, megtudhatod tőle, hogy a közelben portyázó, vérszívó lények sebezték meg, s ha nem pusztítod el őket, ő is hozzájuk hasonlóvá válik. Tégy neki szívességet, s szabadítsd meg a szörnyű sorstól, cserébe elárulja a fent említett kulacs pontos helyét (3750 XP).





Dead Nations





Ez a hely a holtak uralma alatt áll, kik beléptedkor rögtön felszólítanak, add meg magad, vagy harcolj halálodig, s aztán állj be soraikba. Érdemes az előbbi lehetőséget választani, mert a túlerővel szemben esélyed sincs a győzelemre, s így is szabadon sétálgathatsz köztük, mindössze nem hagyhatod el a helyet.





Kijutás


Hargrimmhez lépve kérj meghallgatást a Csendes Királytól, mert ő az egyetlen, ki kiereszthet börtönödből. Eleinte hallani sem akar róla, de később megemlíti, pár baráti szívességért talán össze tudná hozni a találkozót.





Keresd meg a kétségekkel küszködő csontvázat, ki véget akar vetni értelmetlen életének. Ennek Soego, a halál papok helyi misszionáriusa rendkívül megörül, s azonnal felkeresi, hogy a végső elmúlás előnyeiről trécseljen vele. Használd ki az alkalmat, s feszítsd fel a szobában álló koporsó fedelét, melyben a naplóját tartja (2000 XP). Ebből kiderül, hogy a ghoulok ellenségei megfertőzték, s vérpatkánnyá változtatták. Jelentsd Hargrimmnek a kém jelenlétét (3750 XP), vagy te magad vedd kezedbe az ügyet.





Következő feladatodul el kell pusztítanod a beomlott járatban tanyázó ellenséges hordát. Öld meg a patkányokat, majd térj vissza megbízódhoz (3750 XP), aki végre hajlandó beszélni a királlyal (7500 XP). Szabad az út az elsüllyedt nemzetek felé.





Mary


Az egyik lakót Marynek hívják, ő az egyetlen a lélektelen holtak közül, kivel szót válthatsz. Persze nem igazi szavak ezek, csupán nyögések, s jelek, de segítségükkel elsajátíthatod a frissen elhunyt lényekkel történő kommunikáció módját (3750 XP). Előfordulhat, hogy ehhez Hargrimm segítségét kell kérned, de megéri a fáradságot.





Zavarodott csontváz


Valamelyik csontváz nagy gonddal küzd: olyan titok megfejtését bízták rá, amivel nem képes megbirkózni. Segíts neki, rendkívül hálás lesz (6250 XP).





Tenement of Thugs





Miután elvitted a gömböt Pharodnak, a lánya megmutatja a helyet, ahol a testedre lelt. Ám ehhez előbb át kell kelned a Hive délkeleti részén lévő banditák rejtekhelyén, mely eddig megközelíthetetlen volt számodra, ám most Annah segítségével rábukkansz a bejáratra.





Odabent találkozol Sybillel, aki elárulja, hogy három módja van a kijutásnak: vagy megölsz mindenkit, ám ekkor kemény csatákra kell számítanod, vagy megszerzed a felsőbb szintekről a hátsó ajtó kulcsát, s arra surransz ki, illetve a tolvajoddal megpróbálhatsz keresztüllopakodni az ellenség között, s így elérni az ajtót. Bármelyiket válaszd is, odakint 1000 XP-vel leszel tapasztaltabb.





Alley of Lingering Sighs





Mikor végül megtalálod a helyet, ahol legutóbb elpusztultál, a falból előbújik a városrész feje. Bármily különös, a házak valamiféle kollektív öntudattal rendelkeznek, s nagy bosszúságukra szolgál, hogy az Úrnő szolgái megakadályozzák őket a békés éldegélésben. Ugyan sikerült elpusztítaniuk az egyik dabust, de a másik még mindig sok kellemetlenséget okoz. Te fogsz segíteni, méghozzá úgy, hogy becsalod őt is a házikóba, ahonnét aztán nem lesz képes kitörni. Nem kell mást tenned, csak felvenned a halott mellől a kalapácsot (1000 XP), majd megkeresni a barátját, és figyelmeztetni rá, hogy odabent fekszik a társa. Az ajtó bezárul, a házak fellélegezhetnek (11500 XP).





Vagyis majdnem, mert előbb még a kalapács és feszítővas segítségével (ugye megtartottad az eszközt?) meg kell szüntetned az átépítések okozta gondokat. Ha mindent visszaépítesz eredeti formájára, semmi sem akadályozza többé a városrészt, megnyitja az utat következő célod, az alsóváros felé (16250 XP).





Lower Ward





Morte elrablása


Mikor belépsz ebbe a városrészbe, pár rosszarcú vérpatkány elrabolja Morte-ot. Igazán nem lenne szép magára hagyni nagyszájú barátodat; keresd meg Lothart, a fejgyűjtőt a délkeleti romos házban, hátha hajlandó szépszerével szabadon engedni. Természetesen hajlik az okos szóra, de kér valamit cserébe: a föld alatti labirintusból nyíló kriptában őrzött koponyát.





Megteheted, hogy rögtön átsétálsz a Drowned Nationsből nyíló kapun (egyedül kell menned), vagy megszerezheted előbb Harmytól, a koporsókészítőtől a tervrajzát - pontosabban ő küld el érte a raktárba, ahol tárolja (2000 XP).





A sírban a közlekedés nagyon egyszerű. Először sétálj bele a padlón látható jel kellős közepébe, ahol villám csap beléd, s a holttested átkerül a fő terembe. Innét kell a folyosóra lépve a sírokhoz teleportálni, melyekből kulcsokat emelhetsz ki, majd a jelre lépve újra meg kell halnod. Ha mind a négy kulcs megvan, eljuthatsz a legbelső kamrába, ahol valaha a te sírod volt, legalábbis a falon olvasható feliratok erről tanúskodnak. Olvasd el, majd nyomd be a falba mindet, hogy kinyithasd az üres koporsót. Ettől Lothar biztos nem lesz sokkal boldogabb (30000 XP), de ha nálad van valamelyik különleges karakter koponyája (például a vérpatkány Soegoé), azért cserébe szabadon ereszti a barátodat (15000 XP), aki amúgy is kezdett az idegeire menni. :)





Xanthia


A főkapu környékén Xanthia, az unatkozó nemes asszony ácsorog. Előző este rávett három részeg melákot, hogy küzdjenek meg valamelyik abissaijal, ami nem is lenne túl komoly feladat a megtermett harcosoknak, mindössze egyetlen apróság hibázik: nem tudják, hogy ezek a lények kizárólag varázsfegyverrel sebezhetők. Figyelmeztesd vezérüket, Thorpot a bajra, aki rendkívül hálás lesz, s 600 rezes adományával ki is mutatja ezt (6000 XP). Ha gondolod, visszatérhetsz Xanthiához is, hogy közöld vele, nem jött be kegyetlen terve (2000 XP).





Sebastion


Ez a varázslófajzat bérgyilkosságokra és egyéb kedves munkákra specializálódott, de most nagy bajban van, mert elvállalta Grosuk, a zöld abissai megbízatását, aztán, mikor átgondolta a dolgot, rájött, hogy nem képes megbirkózni a feladattal, így szívesen venné, ha valaki megszabadítaná piócájától. Öld meg helyette Grosukot, s cserébe begyógyítja a testedet behálózó sebek egy részét (karizma +2, 4000 XP).





Dimtree


A koporsókészítő segédje, Dimtree kellemetlen átok hatása alatt áll: Sebastion, a mágus zombivá változtatta. Kérd meg, hogy oldja fel az átkot, de ő persze nem tehet ilyet, hisz akkor megszegné a megbízóval kötött szerződését, ám ha te konyítasz valamit a varázstudományhoz, elvégezheted helyette a rituálét, melyet, míg „véletlenül” félrenéz, megtanulhatsz a könyvéből (2x4000 XP).





Trist


A rabszolgapiacon Trist, az ártatlanul meghurcolt kereskedőfeleség álldogál. Elmondja, hogy Byron Pikit, az uzsorás próbálja bűnözőnek nyilváníttatni, de ha megtalálnád a dokumentumot, mely bizonyítja ártatlanságát, nagy szolgálatot tennél neki. A feladat egyszerű, a piac nyugati oldalán találhatod meg Pikitet, aki rövid eszmecsere után tovább irányít Lennyhez (2000 XP) - ő lopta el az asszonyság papírjait. Ha okosan fenyegeted (1000 XP), előbb-utóbb kiböki, hogy a raktárban tartja a kölcsönszerződést (2000 XP). (Ha már ott vagy, elkérheted a régebben betett pénzedet is, egészen pontosan 1123 rezet.) Add a dokumentumokat Derannak, a rabszolga-kereskedőnek (4000 XP), majd közöld Tristtel, hogy szabadon távozhat (4000 XP, 1000 arany).





A torony


Ha a piacon beszélsz Lazlóval, megtudhatod tőle, hogy lehet bejutni a keleti toronyba. Itt „él” Coaxmetal, az ősi fegyverek kovácsa, ki több téren is segítségedre lehet. Egyrészt jó tanácsokkal láthat el, másrészt képes olyan fegyver készítésére, mely még téged is elpusztíthat (10000 XP).





Karina


A hely piacot járva találkozhatsz a kissé bőbeszédű, de rendkívül attraktív leányzóval, Karinával, ki komoly személyiségi gondokkal küzd. Nyugtasd meg, hogy te jó embernek tartod (2000 XP), majd lépj a közelben ácsorgó őrhöz, Corvushoz, aki titkon egész idő alatt a lányt bámulta. A bolond eddig a napig félénkségből a plátói szerelem oltárán áldozott, ám segítségeddel a két magányos szív végre egymásra találhat (2000 XP). Szép dolog a boldogság, különösen, ha olyan hasznos szövetségesre teszel szert vele, mint Corvus, ki az alvilág ügyeit illetően jó megfigyelőképességről tesz tanúbizonyságot.





Giltspur


Ez a mindenes a piactól délre próbál megszabadulni kacatjaitól: Nagy segítségére lenne, ha elszaladnál a nyomdába, hogy száz másolatot készíts szórólapjáról, mellyel magához csalogatja a vevőket (6000 XP). S ha már így belelendültél a futkározásba, elviheted az üzenetét Keldornak az istenemberek székhelyére (6000 XP), majd Barkisnak a Smouldering Corpse bárba (8000 XP).





Eli Havelock


A mutatványosok között ácsorog Eli, a tolvajmester, ki ötszáz rézpénzért cserébe hajlandó megtanítani neked titkos fogásait (12000 XP), amennyiben felkeresed Civic Festhall termeiben.





Pestle Kilnn


A gyógyszerész készítményeinek kellemetlen mellékhatásában szenved, a rengeteg elfogyasztott lötty hatására személyisége két részre vált, s most az újabbik megpróbálja átvenni teste fölött a hatalmat. Segíthetsz rajta, ha elhozod a különlegességek boltjából az Elixir of Horrific Separationt (6000 XP). Az ital csak kétszáz rézbe kerül, s cserébe pár gyógyhatású eszközt kapsz.





Undersigil





Itt semmi különösebb feladatod sincs, ám erős ellenségekkel találkozhatsz, kiktől rengeteg tapasztalati pontot szerezhetsz.





Foundry





Keldor


Ha be kívánsz lépni az istenemberek társaságába, beszélned kell Keldorral, a vezetőjükkel, ki pár feladatot bíz rád. Elsőként készítened kel valamiféle fegyvert: Nadilintől megvásárolhatod a szerszámokat, vasércet pedig Thildontól szerezhetsz, majd az egyik szabad kohóhoz lépve hozzáfoghatsz a kovácsoláshoz (8000 XP).





Ha készen vagy, titokzatos gyilkosság körülményeinek kiderítésével bíz meg. Alissa Tieldtől megtudhatod, hogy három gyanúsítottat kell kihallgatnod: Bedai-Lihnt, Thirdont, illetve Sarost. A lehetséges elkövetők listájáról hamar kihúzhatod Bedai-Lihnt, ám a másik két személy közt jó sok rohangálásra lesz szükséged, míg fényt derítesz a történtekre. Kiderül, hogy mindketten sárosak, így rajtad áll, melyiküket vonod felelősségre (10000 XP).





Harmadjára az élet bajaitól megcsömörlött Sandozt kell lebeszélned öngyilkos szándékáról, talán ez lesz a legegyszerűbb feladatod (12000 XP). Amennyiben sikerrel jársz, bármikor beléphetsz a társaság soraiba, s élvezheted az ezzel járó kiváltságokat (8000 XP).





Sarossa


Ha magadra öltötted az istenemberek jelképes köpönyegét, igénybe veheted Sarossa különleges képességét, mellyel felébreszti elméd szunnyadó területeit (bölcsesség +1). Lehet, hogy kissé szomorú lesz, ha kivégeztetted Sarost, az öccsét, de megérti, hogy nem rosszindulat, hanem a meggyőződésed vezetett erre a döntésre.





Az álomgép


Nihl Xander családja négy generáció óta dolgozik különleges gépezetén, az álomgépen, melynek elkészítésével valamely korábbi inkarnációd bízta meg őket. A mester már közel jár a célhoz, ám szüksége van pár apróságra. Az első vér- és szövetminta tőled, melyet a gyógyszertárban készíthetnek el, a második valamiféle madárkalitka Coaxmetaltól, a torony kovácsától, a harmadik pedig Harmys koporsópárnája, melyért a temetkezési vállalkozó a raktárba küld (2000 XP). Mikor mindez megvan, megkapod a szoba kulcsát, hol életszerű, régi emlékekkel találkozhatsz (16000 XP).





Bedai-Lin


Ha kedvet érzel rá, az istenemberekhez való csatlakozás után átállhatsz az anarchisták oldalára, ehhez csak Bedai-Linnel kell beszélned, és végrehajtanod a megbízásait. Én nem teljesítettem őket, mert nem kívántam meggyőződés nélkül pusztítással és gyilkolással foglalkozni, ezért nem tudom leírni a megoldásokat.





Clerk’s Ward





Nemelle, és Ignus megmentése


A nyugati bódéknál sétálgat Nemelle, a legcsodálatosabb asszony, ki e város kockaköveit tapossa. Elmondása szerint rég találkozott már kedvenc barátnőjével, s megkér, keresd fel őt, hogy átadhasd üdvözletét. A feladat nem túl nehéz, csak a keleti sátrakhoz kell átsétálnod, ahol megtalálhatod Aelwynt, majd visszatérve boldogan fogadhatod a köszönetnyilvánítást (8000 XP, +3HP).





Egyébként vele aktiváltathatod a Glyve-tól kapott varázsüvegcsét is, így kifogyhatatlan vízkészletre tehetsz szert, mely a kulcs Ignus, a Smoldering Corpse bár szerencsétlenül járt varázslójának megmentéséhez (5000 XP).





Malmaner


Malmaner dühöngve kiabál a szabóműhely előtt, mert valami aprósággal felmérgesítette a mestert, így az nem hajlandó kiadni az esti bálra készített jelmezét. Segíthetsz neki, csak az a fontos, várj türelmesen, míg rád kerül a sor, akkor ötven rézért megveheted a kosztümöt (8000 XP). Ha megemlíted a hálás vásárlónak, hogy rajta kívül a fél város hasonló ruhában fog pompázni, visszamehetsz kicseréltetni a holmit az istenemberek szertartásos öltözékére (6000 XP).





Jolmi küldönce


Az utcán találkozhatsz azzal a pasassal, aki Jolmi üzenetét hozza Civic Festhallból. Az asszonyság újfajta szórakozási lehetőségeket keres, s mivel tudomására jutott halhatatlanságod, szívesen kipróbálná, milyen lehet kést meríteni valaki szívébe. Rajtad áll, hogy a röpke kellemetlenség megér-e neked ezer rezet.





A múzeum


Különleges, távoli dimenziók művei vannak ebben az épületben kiállítva. Egyiküket megvizsgálva visszanyerheted elfeledett emlékeid egy részét, a kővé vált mágusnak pedig egyéb módokon veheted hasznát. Egyrészt megrepedt testrészét letörve érdekes fegyverhez juthatsz (4000 XP), másrészt a különlegességek boltjából vásárolt Gorgon Salve-vel visszahozhatod az életbe, így halála előtt félbe szakadt átka teljes erejével terád sújt le. Igaz, ebbe belepusztulsz, de Morte eltátott szájjal próbálja megjegyezni a szavakat, melyek végzeted okozták (4000 XP).





Brothel of Slating Intellectual Lust





Fall-from-Grace


Ez a kitaszított succuba egyike a játék legjobb karaktereinek, lévén ő az egyetlen, aki képes gyógyító varázslatok megtanulására, illetve villámok megidézésére. Újdonságokra nyitott lényként szívesen beáll csapatodba, ha előzőleg beszélsz mind a tíz tanítványával. Csak körbe kell menned a bordélyban, és pár szót váltanod a kilenc lány mindegyikével, majd visszatérned mesterükhöz, s közölnöd vele, a tizedik te magad voltál (20000 XP).





Juliette


Ennek a lánynak semmi sem elég jó. Boldog szerelemben él kedvesével, mindent megkap tőle, mégis arra panaszkodik, hogy halálra unja magát. Némi változatosságot kíván vinni életébe, ezért megkér, tégy úgy, mintha meg akarnál küzdeni a kegyeiért. Civic Festhallban találhatod meg Montague-t, s erőszakos fellépésed hatására hajlik rá, hogy átengedje neked kedvese kezét (5000 XP), alig tudod megértetni vele, hogy mindez csak játék volt. Győzd meg róla, hitesse el Juliette-tel, hogy valaki mást szeret (5000 XP), majd térj vissza a lányhoz, ki a hír hallatán őrjöngeni kezd a féltékenységtől, s végre boldognak érzi magát (10000 XP).





Vivian, Nenny Nine-Eyes, és Marissa


Valaki ellopta Vivan illatát, s a lány ezzel együtt elveszettnek érzi a személyiségét is. Kérdezd meg Nennyt, mit tud az esetről, de szegény olyan egyszerű lélek, hogy nem kívánja beárulni társait. Tanítsd meg a haragudni (5000 XP), így kiszedheted belőle, hogy Marissa mindig rossz szemmel nézte Vivian önimádó viselkedését, ám kiderül, hogy nem ő a hunyó, mivel valaki az ő karmazsin fátylát is ellopta. Ismét Nennyhez kell fordulnod, majd útmutatása alapján Kismaxihoz, akitől - mily meglepő - szintén eltűnt pár holmi. (Ha gondolod, összeugraszthatod Morte-tal, így a csípős vitából új káromkodásokra tehet szert.) Utolsó kör Nennyhez, aki végre kiböki, hogy látott egy férfit belépni Kismaxihoz, de az sosem távozott onnét. Nos, ő Luis, a délnyugati szoba spanyolfala, pontosabban az a mágus, ki ebbe a formába bújva tanulmányozza a bútordarab lelkivilágát. Mérgesítsd fel őt, hogy dühösen csapkodja a fiókjait, majd az alkalmas pillanatban kapd ki belőle a fátylat, mely Vivian illatát is tartalmazza (25000 XP), ezért előbb neki add oda (25000 XP, karizma+1), csak aztán Marissának (25000 XP).





Ecco


Szegény Eccónak ellopták a szavait, ezért csak jelbeszéddel tud kommunikálni, ám igen, te segíthetsz rajta. Vásárold meg a különlegességek boltjában az ördögnyelvet, mely képessé teszi mocskos káromkodások kimondására. Ez azért nem az igazi, említsd meg neki, hogy az ezer rézért kapható Deva’s Tears kigyógyíthatja ebből a bajából is. A tőle kapott elismervénnyel vásárold meg a könnyeket, majd gyönyörködj a halkan csordogáló, csodaszép szavak csermelyében (30000 XP).





Yves the Tale-Chaser


A mesemondók gyöngye, saját magad költötte, vagy társaid által előadott történetekért cserébe megosztja veled a sajátjait. Rendkívül szórakoztató tud lenni, érdemes beszélgetni vele (500 XP/mese). Egyébként ő Yvana, a múzeum tulajdonosának lánya, s ha elmondod az idős asszonyságnak Yves történetét, rendbe hozhatod széthullott családi életüket.





Dolora


Ő a stratégiai játékok és viták mestere, megpróbálhatod legyőzni ezek valamelyikében (2x5000 XP), ám igazi feladatod a szíve kulcsának megszerzése lesz Merrimantól, ki Civic Festhall mágusa. Mint kiderül, Dolora valójában gépezet, s a kulcs nem csak metaforikus értelemben értendő, hanem ténylegesen is az, s megkaphatod, ha segítesz neki felejteni. A különlegességek boltjában vásárolj varázskupát, s töltsd meg Ocotanus Sötét Madarával a múzeumban, ez majd megteszi a hatását (12000 XP). Végül térj vissza Dolorához, ki végre szabadon élheti gépéletét (30000 XP).





Kesai-Serris


Eccótól megtudhatod, hogy a pletykák szerint Kesai-Serris magának Ravel Puzzlewellnek a lánya. Természetesen ő tagadja ezt, de Juliette szerint Kismaxival féltestvéri viszonyban vannak, így ő talán meg tudná erősíteni a hírt. Biztosat ugyan ő sem mond, de felveti az ötletet, mely minden kétséget kizáróan bebizonyítaná a feltételezés valódiságát, mindössze meg kell idézni Kesai apját az alsóbb létsíkokról.





A kísérlet során kiderül, hogy a lány valóban Raveltől származik, s ennek később nagy hasznát veheted, miután Quelltől megtudod, hogy a boszorkányhoz vezető kulcs valamely rész a testéből. Ez lehet akár a lány vére is, melyet a környező szobákban található zsebkendőkkel foghatsz fel. Eztán már csak a kaput kell megtalálnod.





Mordonok


Ha megvásárolod a különlegességek boltjában a fém kockaemberkét (1500 réz), a mordonokkal beszélve megtudhatod, hogy az valójában teleport szerkezet. Hajtogasd ki a bal térdét, a bal szárnyát, jobb szárnyát, jobb karját, s máris a mordonok útvesztőjében találod magad. Ez amolyan kiképzőtelep, s ha megtalálod a kezelőtermet, meggyőzheted az ott dolgozó géplényeket, hogy te vagy az új felügyelő. Ettől kezdve bármikor beállíthatod a labirintus nehézségi szintjét, újragenerálhatod az egészet, s így gyakorlatilag kifogyhatatlan ellenségkészletre tehetsz szert, kiken gyakorlatozhatsz. Ráadásul, nehéz szinten valamelyik szobában felveheted Nordomot, illetve megküzdhetsz az itt élő, kissé őrült varázslóval.





Civic Festhall





Jumble Murdersense


Ez a pöttöm varázsló nagy hatalmak birtokosa, nem sokan mernek belekötni. Mivel fenn hordja az orrát, könnyen fel tud dühíteni, de aztán csak elmosolyodik, s átkot mondd rád, hogy abbahagyhatatlan csuklás vegyen erőt rajtad. Az épület előtt álldogáló Salabesh, the Onix lehet az egyetlen, aki ki tud húzni a bajból: piszkáld addig, míg meg nem tanít a Jumble-t bűnbánatra kényszerítő a varázslatra (10000 XP). Ha beszéltél Reekwinddel, a mesemondóval a Hive délkeleti részén, őt is felszabadíthatod (1000+5000 XP).





Splinter


Két módja van, hogy bejuss Civic Festhall privát részlegeibe: vagy be kell lépned az „érzékelők” soraiba, vagy, ha már beszéltél Aelwynnel, tőle megtudhatod, hogy előző életedben voltár már tag, így elég, ha csak erre emlékezteted Splintert, a kapuőrt. Döntsd el te, melyik megoldás tetszik jobban, mert bár a csatlakozással minden más társasághoz fűződő tagságod megszűnik, megtanulhatod az életerőd másokba való átirányításának képességét.





Ravel térkapuja


Ha sikerült eljutnod a lakosztályokhoz, a recepciós régi ismerősként fogad, s átnyújtja a szobád kulcsát. Odabent hasznos varázslatokon kívül megtalálhatod a különleges naplód, a Dodecaheront is, melynek csapdája számos kellemetlenséget okozhat, ha nem vagy elég óvatos (5000 XP). Sajnos a könyv ismeretlen nyelven íródott, de a nyelvész segíthet a megfejtésében, miután a bordélyházból elhozod elhunyt apja jegyzeteit (25000 XP). Ennek segítségével az írott szó megértése nem okozhat gondot (10000 XP), olvashatsz a hagyatékról, melyet Iannis, a helyi ügyvéd gondjaira bíztak, s melyet most megszerezhetsz (8000 XP). Az igénylőjeggyel kaphatod meg a letétbe helyezett térkaput Nadilintól, az istenemberek műhelyéből (40000 XP), s beazonosítás után kiderül, hogy ezzel juthatsz tovább Ravel labirintusa felé.





Az érzékelő kövek


Két helyiségben ismerheted meg az érzékelő kövek titkait. A nyilvánosban csak régi emlékeket szerezhetsz vissza pár réz árán, ám a privát kövek mindegyike fontos történetekkel szolgálhat. Az egyik elmeséli halott kedvesed, Deionara történetét (3x2000 XP), a másikban őrült éned lakozik, s megpróbál csapdába csalni (500 XP), a harmadikban pedig magával Ravellel beszélhetsz, ki segítségedre lehet a későbbiekre nézve (6000 XP).





Miután megvizsgáltad Deionara kövét, ellátogathatsz apjához, az ügyvédhez, hogy elkérd tőle lánya végrendeletét, aztán kérésére megpróbálhatod kieszközölni, hogy Splinter beengedje a terembe, hadd ismerje meg lánya sorsát (8000 XP).





Quell


Úgy tűnik, errefelé sok hóbortos varázsló szaladgál, Quell például megrögzött édességfüggőnek bizonyul. Ha hozol neki a boltból egy szelet Quasit csokoládét (8000 XP), vásárolhatsz tőle pár hatalmas varázslatot, illetve elbeszélgethetsz a Ravelhez vezető út kulcsáról (40000 XP).





Ravel





Miután megszerezted teleport kaput, s Kesai-Serristől az azt aktiváló véres zsebkendőt, bármikor elrepülhetsz kalandod következő állomására, Ravel Puzzlewell börtönébe.





A terület keleti részén találhatod meg halhatatlanságod okozóját. Addig csupán pár közepes szörnnyel kell megküzdened, ám nála légy rendkívül óvatos, a beszélgetés során felelj őszintén a kérdéseire, s faggasd ki minden lehetséges témáról, így rendkívül komoly jutalmakat kaphatsz.  Végezetül megtudhatod, hogy nem adhatja vissza a halandóságod, mert azt a Curst városában bebörtönzött angyal birtokolja.





Mikor az információ birtokában távozni kívánsz, az asszony megpróbál maga mellett tartani, így kénytelen leszel elpusztítani őt, aztán az északkeleti sarokban nyíló portálon keresztül folytathatod utad az alsóbb létsíkok felé.





Ha van kedved, előbb a hajszála segítségével beléphetsz a kertjébe, ahol a tőle szerzett magokból varázspálcákat növeszthetsz, de ne használd fel mindet, később hasznát veheted egynek.





Curst





Miután kijutsz Ravel börtönéből, ebbe a városba kerülsz (10000XP). Itt kell megkeresned az angyalt, aki tudja, mi történt a halandóságoddal. Beszélj a helyi kocsmárossal, mivel ő az egyetlen, aki segíthet rajtad.





Tainted Barse


Feladatod az öt részből álló „kulcs” megszerzése lesz, mely megnyitja az utad az angyal felé, kit a börtön eldugott részében tartanak fogva. Az első darabért a kocsmáros Marquezhez küld, aki elmondja, hogy Barse lánya nagy bajba jutott, és meg kell mentened. Siess az északi városrészbe, majd indulj el kelet felé, ahol az őrök a Jasilyat molesztálják. Hiába is próbálnád szép szóval lerázni őket, mindenképpen meg kell küzdened velük, de légy óvatos, mert mikor látják, hogy vesztésre állnak, egyikük megpróbálja meggyilkolni védencedet. Ha te kerülsz ki győztesen, térj vissza Marquezhez (65000XP), aki Kitnához irányít tovább.





Kitna


Az illető hölgy komoly összeget kölcsönzött valamely testvérpárnak, de azok hajba kaptak apjuk örökségén, és míg értelmetlen vitájuk tart, képtelenség kicsikarni belőlük a tartozásukat. Látogass el a kovácsműhelybe Crumplepunchhoz, majd északon Kesterhez, a szeszfőzdébe. Köztük ingázva kell eldöntened, kinek adsz majd igazat, de tartsd észben, hogy ha egyikük javára döntesz (150000XP), a másik többé nem áll veled szóba, így nem is vásárolhatsz tőle. Ha megoldottad a kérdést, térj vissza Kitnához.





Nabat


Legközelebb Nabat különös konspirációjában kell részt venned, aki egymásnak ugrasztotta a helyi rablóbanda vezérét és Kyse-t, a szeméttelep vezetőjét. Beszélj először ez utóbbival, majd keresd meg északon Wernert, és próbáld lebeszélni a bosszúállásról. Sajnos a kemény legény nem hajlik az okos szóra, le kell verned csapatát, mikor a szerencsétlen öregemberre támadnak. Mikor ezzel végeztél, menj Nabathoz, akitől megtudhatod, miről is szólt ez a veszélyes játék (43750XP).





Dallan


Legközelebb két politikus közt fennálló feszültséget kell elegyengetned az egyik fél bebörtönöztetésével. Menj északra, és keresd meg An’iziust, Siabha ellenfelét. A szokásos intrikába keveredsz bele, mindketten piszkos módszereket alkalmaztak politikai befolyásuk növelésére, és most megpróbálják ezt kihasználni a másikkal szemben. Téged bíznak meg egymás lebuktatásával, és ezért fizetni is hajlandóak. Eldöntheted, hogy melyiküket adod fel az északi kapuban álló kapitánynál, majd visszatérhetsz a szerencsésebbik jelölthöz a jutalmadért (100000XP), aztán irány a kocsma, és az utolsó feladat (87500XP).





Dona Quisho


Utolsóként az amatőr démonidéző, Dona Quisho kedvencét kell kiszabadítanod, akit fáradságos munkával cibált ide a külső létsíkokról, de valaki csapdába ejtette. Mássz fel a gabonasiló felső szintjére, ahol a pentagram mellett megtalálod a megidézéshez szükséges tekercset. Hívd elő a lényt, és kösd meg vele a saját paktumod (60000XP), vagy pusztítsd el, de akár magára is hagyhatod, hisz ekkor már elég visszatérned Dona Quishohoz (131250XP).





Curst Underground





Miután megszerezted mind az öt kulcsrészletet, Tainted Barse leteleportál a város kazamatáiba. Ettől kezdve nem térhetsz vissza, tehát ha akad még valami dolgod odafönt, intézd el, mielőtt ide jönnél.





Az itt élő lényeket mostanra viszonylag könnyen elpusztíthatod, de azért érdemes óvatosan előre haladni, mert nagy csapatban veszélyesek lehetnek. Ha Annah veled van, vagy te magad tudsz lopakodni, érdemes láthatatlanul felderíteni a labirintust.





Elsődleges feladatod a börtönbe való bejutás lesz, amit északnyugaton tehetsz meg, a remete mellett, kihez bármikor visszatérhetsz, ha pihenésre van szükséged.





Voorsha


Előfordulhat, hogy belefutsz Voorshaba, akinek gondjai vannak a Ghrist nevű lénnyel. Nevezetesen: az illető fel akarja falni - mint mindenkit, akinek teste nem tiszta fémből van. Jobban jársz, ha te végzel vele, így visszatérhetsz jutalmadért a megbízódhoz. Előfordulhat, hogy ő is rád támad, de ne csinálj nagy gondot az ügyből, könnyű ellenfél, és a világ nem sokat veszít, ha megszabadul ettől a bűnözőtől is.





Börtön





Trias


Ha megérkezés után észak felé indulsz, majd, miután áttértél a nyugati útra, dél felé fordulsz, Trias, az angyal cellájába jutsz. Hajlandó elárulni, mi történt veled, ám előbb vissza kell szerezned kardját, hogy megszabadítsd mágikus bilincseiből. A legbelső terembe kell eljutnod, s ezalatt rengeteg őrrel kell megküzdened, bár én egyszerűen átszaladtam köztük, míg végül sikerült találkoznom Cassiusszal, a kard őrével. Mint hamarosan megtudod, ő a gonosz szolgálatában álló démon, ám kedvenc játéka versenyre hívni áldozatait, mielőtt végezne velük. Te döntheted el, hogy az ügyességed, erőd, vagy intelligenciád akarod-e megmérettetni.





Fogalmam sincs, mekkora értekkel kell rendelkezned a győzelemhez, én egyszerűen nem tudtam veszteni, de a fő, hogy megkapod a kardot, s cserébe Trias elárulja, hogy Fjhull Forked-Tongue-hoz kell utaznod a külső világokra, ő vezet majd tovább múltad keresésében (350000XP).





Vhailor


A börtönből az északi terem előtt nyíló térkapu vezet ki, ám ne siess túlzottan, mert a közelében találkozhatsz Vhailorral, a halott harcos szellemével, kit fölvehetsz csapatodba. Amellett, hogy az illető nagyszerű harcos, teljesen védett a mágiával szemben, mely tulajdonsága később nagy segítségedre lehet.





Outlands





Mostantól elsődleges feladatod a különféle lények aprítása lesz, ám közben meg kell keresned a Trias által említett villásnyelvűt is. Őt a hatalmas csontváz feje alatt nyíló teremben találod meg, s kiderül, hogy régi szolgád, így rendesen leveheted pár erős varázslatra és fegyverre. Végezetül megmutatja a csontváz karja alatt nyíló teleportot, melyen tovább kell utaznod Baatorba (350000+100000XP).





Baator





Meg kell keresned a hírhedt koponya halmot (Pillar of Skulls). Ez a gonosz lelkek gyűjtőhelye, ahonnét, mint kiderül, Morte is származik. Ők szinte mindenre tudják a választ, ám komoly árat kell fizetned a tudásért: vagy föl kell áldoznod Fall-From-Grace-t, Annaht, Morte-ot vagy a Modron kockát, vagy a magad erejét kell megosztanod velük (15HP állandó veszteség), illetve elárulhatod Fjhull lakhelyét is, akit régóta szeretnének megtalálni.





Bárhogy döntsél is, végül kihúzod belőlük, hogy Trias, az angyal nem egészen az, akinek vallja magát. Áruló néven is emlegetik, s kegyetlen tettei miatt kitaszították a mennyek országából. Vissza kell térned Curstba, hogy felelősségre vond.





Ehhez először ki kell húznod a koponyákból, hogy miként juthatsz vissza Fjhullhoz, különben nem nyílik meg a kapu Baator délnyugati csücskében, majd rá kell beszélned a démont, hogy mutassa meg a csontváz faránál a keresett világ felé az utat.





Sajnos eddigre Trias is megkezdte működését, egymás ellen fordította az embereket, és azok gyűlölete az alsóbb létsíkokba taszította otthonukat. Nincs más választásod, utánuk kell eredned, ám előbb még megpróbálhatod elpusztítani a Moridor ládikájából kieresztett démont, ki valahogy itt kötött ki, miután a romos templom papja áthajította a térkapun. Jól készülj fel, nehéz harcra számíthatsz (500000XP).





Canceri





Mint említettem, az emberek gyűlölete taszította a sötétség létsíkjára a várost, s csak úgy menekülhetnek meg, ha megbánást tanúsítanak. Járd körbe a várost, és segíts, ahol tudsz, próbálj minél több embert megmenteni a pusztulástól, s akadályozd meg a kivégzéseket. Elsősorban a „beszélgetős” harcokkal kell törődnöd, mikor valaki megszólít téged, a rengeteg véletlenszerű összecsapás csak hab a tortán.





Ha arra gondolnál, kihagyod ezt a részt, megteheted, ám tudnod kell, a jótéteményekkel Trias erejét csökkented, ha nem teszed meg ezt, sokkal nehezebb összecsapásra kell számítanod, mikor újra találkoztok.





Mikor készen állsz, lépj be az adminisztrációs épület kapuján, és a legfölső szinten keresd meg a bukott angyalt. Erős varázserővel bír a drága, könnyedén elpusztíthatja a csapatodat, de ha veled van Vhailor, elég, ha egyedül őt küldöd be hozzá, míg Trias megpróbálja megsütni, ő zavartalanul csapkodhat a fegyverével.





Ha te győzöl, az angyal utolsó leheletével elmondja, hogy a lelked végig a közeledben volt, a halálpapok épületéből juthattál volna el hozzá, ahol először magadhoz tértél. Nagyszerű!





Hive, másodszor





Most érkezel el utad legvégső szakaszához, mikor szembe kell nézned a végzeteddel. Készülj föl alaposan, végezz el minden teendőt, ami még hátra van, mert többé nem fordulhatsz vissza.





Mebbeth


Látogass el Ragpicker’s Square-re a boszorkához, ki valójában Ravel egyik megtestesülése. Hamarosan ő is semmivé enyészik, de még tehetsz érte valamit, add át neki a „tőle” kapott magok egyikét, így megmenekülhet a rá váró, örökké tartó szenvedéstől.





Coaxmetal


A másik segítségre szoruló egyén Coaxmetal, Lower Ward tornyának kovácsa. Hirtelen kitört rajt a depresszió, és meg akar szabadulni időtlen idők óta tartó rabszolgaságából, megkér, add neki a Modron kockát, amellyel elhagyhatja ezt a siralomvölgyet, cserébe elkészíti neked a fellelhető legjobb fegyvert, melyet bármely kaszt használhat, s igencsak kellemes tulajdonságokkal rendelkezik.





Mortuary





Ha készen állsz, térj vissza a terembe, ahol egész kalandod kezdődött, és lépj át a sarokban nyíló térkapun. Tudnod kell, hogy innentől magadra leszel utalva, bár dönthetsz úgy, hogy társaidat is magaddal viszed, a hely, ahová kerültök elválaszt titeket egymástól, s csak holtan láthatod viszont őket - igaz, akkor módodban áll a feltámasztásuk.





Az Erőd





Megérkeztél hát a negatív birodalomba, ahol minden máshogy működik, mint a valós világban. Kelet felé indulva keresd meg Deionara szellemét, aki útba igazít, és ha megtartottad a hagyatékából származó gyűrűt, megerősíti annak varázshatalmát, majd keresd meg a kaput és lépj be az árnyak erődjébe.





Először négy kapcsolót kell megkeresned, miközben folyamatosan üldöznek az árnyak. Megpróbálhatsz szembe szállni velük, de rendkívül sokan vannak, és meglehetősen erősek is, ezért, ha már úgy érzed, túl sokat zaklattak, válaszd inkább a futást, s reménykedj, hogy nem érnek utol.





Mikor a negyedik kart is meghúzod, az északkeleti részen megnyílik a kapu, mellyel elrepülhetsz a kristálycsapdához.





Itt meg kell küzdened Ignusszal, akit titokzatos ellenfeled küld a nyakadra, de ez az összecsapás nem okozhat túl sok gondot, percek alatt ledarálhatod az őrült mágust. Keresd meg a beszélő követ, mely valamely elődöd történetéről s elrejtett felszereléséről szól, melyet felvehetsz valamely szobor talapzatán matatva. Ha végeztél, lépj a központi kristályhoz, s add meg magad a vonzásának.





Ismét csapdába kerülsz, de legalább találkozhatsz három előző inkarnációddal. Tőlük minden kérdésedre megkaphatod a választ, ám légy óvatos, egyikük megpróbálja magába olvasztani a tudatod. Ez a kaland azonnali befejezését jelentené, s korántsem a megfelelő módon, ezért e helyett, ha elég erős intellektussal rendelkezel, inkább te olvaszd magadba az övét.





A jó jellemű éned magától beleegyezik az egyesülésbe, a bolondot pedig meggyőzheted, hogy te már így is ő vagy, mindössze meg kell szólítanod a nyelvésztől tanult nyelven.





Miután mindhárman egyek lettek benned, belebeg Deionara, kiszabadít a kristályból, s elrepít a tetőre, végső ellenfeled színe elé.





Innentől többféle módja van a befejezésnek, megpróbálkozhatsz önmagad elpusztításával a Coaxmetaltól kapott fegyver segítségével, vagy zsarolás eszközéül használhatod ugyanezt, de meg is próbálhatod legyőzni ellenfeled, akár egymagad, akár felélesztett társaid segítségével. Bárhogy döntsél is, kalandod véget ér, s lelked megszabadul évezredek óta tartó, gyötrelmes szenvedésétől.








Bár a számtalan segélykérő levél alapján nagyjából sikerült kiszűrnöm, hogy melyek voltak azok a részek, ahol a legtöbb kalandor elakadhat, s ebben a leírásban megpróbáltam kicsit érthetőbben leírni a megoldást, nem áltatom magam azzal, hogy többé senkinek se lesz gondja a játékkal. Tehát, ha bármi kérdésetek lenne, írjatok nyugodtan, szívesen válaszolok rájuk. :)

